钦定古今图书集成/明伦汇编/闺媛典/第026卷 > 徐禘妻章氏
## 钦定古今图书集成/明伦汇编/闺媛典/第026卷 > 徐禘妻章氏

按《兰谿县志》：章氏，赠宜人徐禘妻，用检之嫡母也。年
十七归徐，逾十年无子，因置簉杨氏，生用检。是时章
产不育，乃乳用检。或曰：“‘乳儿妨娠’。章曰：‘若然，不当以
妨杨娠也’。”用检年七岁，授书于塾。每鸡鸣，章常拥儿
被间，诵书数十遍，旦起为栉簪，戒而遣之。年十一，就
其仲父孝廉学。一日思见母甚，起请呜咽，疾趋归，而
章已候儿屏间，复为栉发，整衣履，啖少果饴，慰谕就
馆，而己独映门立，使僮视儿，诵如平时乃返。然其教
甚庄，所簪儿角簪少损，责之曰：“是簪吾畜之年久，而
汝坏之乎？”生平无剩语，无露齿之笑。事祖姑、翁姑孝，
事夫敬，治家勤而有理，故内外悉服其贤。年五十一
而卒。